钦定古今图书集成/明伦汇编/官常典/第123卷 > 《明故袭封衍圣公孔闻韶墓志铭》严嵩
## 钦定古今图书集成/明伦汇编/官常典/第123卷 > 《明故袭封衍圣公孔闻韶墓志铭》严嵩

公讳闻韶，字知德，宣圣第六十二代孙也。年弱冠，召
至阙下，美风仪，孝宗皇帝面赐玉带麒麟服，人咸荣
之。时少傅西涯李公名重海内，登公于门，归以其子，
一时倾动朝著，有“冰玉”之称焉。正德改元视学，召公
为分奠官，命坐彝伦堂听讲，赐茶，仍赐宴礼部，赐衣
带宝镪。丁卯入贺，赐御制《回文诗》。庚午，复入贺，属疾，
命医诊视，命中官颁赐上尊珍馔。夫人以归宁卒于
京邸，诏遣官谕祭，驿归其丧，赙给甚厚。皇上两视学，
皆驿召公观礼，而常赐外，加赐织金麒麟绯服一袭
及冠带各一，以示优异。公每值万寿圣节，则奉表入
贺。比岁患疾，艰于拜起，然犹力勉以来。甲辰复来，上
温旨慰之，免其朝贺。逾年，疾遂殆，卒于家，嘉靖丙午
之二月十一日也。讣闻，诏赐祭葬如例。公生成化壬
寅八月十八日，享年六十有五。元配李故相文正公
之女；继配卫宣城伯璋之女，封皆夫人。男子二人：长曰贞干，今袭封衍圣公；次贞宁，五经博士。女子一人。
许配尚书李公廷相，子孝元。孙男一：尚贤。孙女二。公
性质敦重，不苟言笑，识达世故，施于有政，厥绩为多。
尝请蠲孔氏祭田租，诏从之。尼山、洙泗二书院各设
学录一员，典教事。邹故有子思子祠，特授公弟闻礼
为翰林院五经博士，世其职，使主祀事。皆从公之请
也。阙里故有志，残缺，请于文正公辑之，以成钜典。刘
贼之变，疏请城阙里而迁曲阜县，创义仓，以岁给三
氏子孙之贫者。事继母袁夫人及生母江以孝称。居
丧一准礼制，而友爱其五弟尤至。弟皆先卒，抚其孤
如子，敬礼。士大夫来谒阙里者，皆款接尽欢焉。将以
明年四月三日葬孔林家茔之次，贞干等属予铭。铭
曰：“维孔有家，实肇洙、泗。圣有遗泽，施于世世。崇德象
贤，缨组攸嗣，爵之上公，粤为明制。洵美成庵，宗圣主
祀。温温其恭，淑慎尔止。岁朝京师，罔有愆礼。享有牲
醪，居有赐第，都人来观，宣圣之裔。曷不复来，溘云其
逝。皇有异恩，轸恤弥至。昭德赞休，刻铭以志。”